(निरन्तरता मे - आठम अध्याय मे अन्त जतय ध्यान रहत तेहने गति भेटत - एहि पाँति पर आधारित विभिन्न बाटक निरूपण भगवान् कएलनि आर अपन लोक केर प्राप्ति लेल सदैव हुनक भजन-सुमिरन-स्मरण मे रत रहबाक उपदेश केलनि अछि। तेकर बाद नवम अध्याय.... )
अथ नवमोऽध्यायः
इदं तु ते गुह्यतमं प्रवक्ष्याम्यनसूयवे।
 श्रीभगवान् कहलखिन - ई अत्यन्त गोपनीय विज्ञानसहित ज्ञान दोषदृष्टिरहित अहाँ वास्ते हम फेरो बढियां जेकाँ कहब, जेकरा जानि लेलाक बाद अहाँ अशुभ सँ अर्थात् जन्म-मरणरूप संसार सँ मुक्त भऽ जायब।
 राजविद्या राजगुह्यं पवित्रमिदमुत्तमम्।
 ई (विज्ञानसहित ज्ञान अर्थात् समग्ररूप) सम्पूर्ण विद्या केर राजा और सम्पूर्ण गोपनीय केर राजा थीक। ई अति पवित्र तथा अति श्रेष्ठ अछि और एकर फलो प्रत्यक्ष अछि। ई धर्ममय अछि, अविनाशी अछि और करय मे बहुत सुगम अछि अर्थात् एकरा प्राप्त करब बहुत सुगम अछि।
 अश्रद्दधानाः पुरुषा धर्मस्यास्य परन्तप।
 हे परन्तप! एहि धर्मक महिमापर श्रद्धा नहि रखय-वाला मनुष्य हमरा प्राप्त नहि भऽ कय मृत्युरूप संसार केर मार्ग मे लौटि अबैत रहैत अछि अर्थात् बेर-बेर जन्मैते-मरैते रहैत अछि।
 मया ततमिदं सर्वं जगदव्यक्तमूर्तिना।
 न च मत्स्थानि भूतानि पश्य मे योगमैश्वरम्।
 ई सब संसार हमर निराकार स्वरूप सँ व्याप्त अछि। सम्पूर्ण प्राणी हमरहि मे स्थित अछि; परन्तु हम ओहि सब मे स्थित नहि छी तथा ओ प्राणी सेहो हमरा मे स्थित नहि अछि - हमर एहि ईश्वर-सम्बन्धी योग (सामर्थ्य)-केँ देखू। सम्पूर्ण प्राणी केँ उत्पन्न करयवाला और प्राणी सबहक धारण, भरण-पोषण करयवाला हमर स्वरूप ओहि प्राणी सब मे स्थित नहि अछि।
 यथाकाशस्थितो नित्यं वायुः सर्वत्रगो महान्।
 जेना सब जगह विचरयवाली महान् वायु नित्य रूप सँ आकाश मे स्थित रहैत अछि, तहिना सम्पूर्ण प्राणी हमरहि मे स्थित रहैत अछि - एना अहाँ मानि लियऽ।
 सर्वभूतानि कौन्तेय प्रकृतिं यान्ति मामिकाम्।
 हे कुन्तीनन्दन! कल्प केर क्षय भेलापर (महाप्रलयक समय) सम्पूर्ण प्राणी हमरे प्रकृति केँ प्राप्त होएत अछि और कल्पकेर आरम्भ मे (महासर्ग केर समय) हम फेर सँ ओकरा सभक रचना करैत छी।
 प्रकृतिं स्वामवष्टभ्य विसृजामि पुनः पुनः।
 प्रकृतिक वश मे भेला सँ परतन्त्र भेल एहि सम्पूर्ण प्राणिसमुदायक (कल्पक आदिमे) हम अपन प्रकृति केर वश मे कय केँ बेर-बेर रचना करैत छी।
 न च मां तानि कर्माणि निबध्नन्ति धनञ्जय।
 हे धनंजय! ओहि (सृष्टि-रचना आदि) कर्म मे अनासक्त और उदासीन केर समान रहैते हमरा ओ कर्म नहि बान्हैछ।
 मयाध्यक्षेण प्रकृतिः सूयते सचराचरम्।
 प्रकृति हमर अध्यक्षता मे चराचरसहित सम्पूर्ण जगत केर रचना करैत अछि। हे कुन्तीनन्दन! यैह कारण सँ जगत् केर (विविध प्रकारसँ) परिवर्तन होएत रहैछ।
 अवजानन्ति मां मूढा मानुषीं तनुमाश्रितम्।
 मूर्ख लोक हमर सम्पूर्ण प्राणी केर महान् ईश्वररूप श्रेष्ठभाव केँ नहि जनैते हमरा मनुष्यशरीर केर आश्रित मानिकय अर्थात् साधारण मनुष्य मानिकय हमर अवज्ञा करैत अछि।
 मोघाशा मोघकर्माणो मोघज्ञाना विचेतसः।
 जे आसुरी, राक्षसी और मोहिनी प्रकृति केर मात्र आश्रय लैत अछि, एहेन अविवेकी मनुष्य केर सब आशा व्यर्थ होएत अछि, सब शुभकर्म व्यर्थ होएत अछि और सब ज्ञान व्यर्थ होएत अछि अर्थात् ओकर आशा, कर्म और ज्ञान (समझ) सत्-फल देमयवाला नहि होएछ।
 महात्मानस्तु मां पार्थ दैवीं प्रकृतिमाश्रिताः।
 परन्तु हे पृथानन्दन! दैवी प्रकृतिक आश्रित अनन्यमनवाला महात्मा लोक हमरा सम्पूर्ण प्राणीक आदि और अविनाशी बुझिकय हमरहि भजन करैत अछि।
 सततं कीर्तयन्तो मां यतन्तश्च दृढव्रताः।
 नित्य-निरन्तर हमरहि मे लागल रहल मनुष्य दृढ़व्रती बनिकय लगनपूर्वक साधन मे लागल रहैत और प्रेमपूर्वक कीर्तन करैते तथा हमरहि नमस्कार करैते निरन्तर हमर उपासना करैत अछि।
 ज्ञानयज्ञेन चाप्यन्ये यजन्तो मामुपासते।
 दोसर साधक ज्ञानयज्ञ केर द्वारा एकीभाव सँ (अभेदभावसँ) हमर पूजन करैत हमर उपासना करैत अछि और दोसरो कतेको साधक (अपना केँ) पृथक् मानिकय चारू तरफ मुंहवाला हमर विराट्-रूप केर अर्थात् संसार केँ हमर विराट्-रूप मानिकय सेव्य-सेवक भाव सँ हमर अनेक प्रकार सँ उपासना करैत अछि।
 अहं क्रतुरहं यज्ञः स्वधाहमहमौषधम्।
 पिताहमस्य जगतो माता धाता पितामहः।
 गतिर्भर्ता प्रभुः साक्षी निवासः शरणं सुहृत्।
 क्रतु हम छी, यज्ञ हम छी, स्वधा हम छी, औषध हम छी, मन्त्र हम छी, घृत हम छी, अग्नि हम छी और हवनरूप क्रिया सेहो हमहीं छी। जानबा योग्य पवित्र ओंकार, ऋग्वेद, सामवेद और यजुर्वेद सेहो हमहीं छी। एहि सम्पूर्ण जगत् केर पिता, धाता, माता, पितामह, गति, भर्ता, प्रभु, साक्षी, निवास, आश्रय, सुहृद्, उत्पत्ति, प्रलय, स्थान, निधान (भण्डार) तथा अविनाशी बीज सेहो हमहीं छी।
 तपाम्यहमहं वर्षं निगृह्णाम्युत्सृजामि च।
 हे अर्जुन! (संसार केर हित केर लेल) हमहीं सूर्यरूप सँ तपैत छी, हमहीं जल केँ ग्रहण करैत छी और (फेर ओहि जल केँ हमहीं) वर्षारूप सँ बरसा दैत छी। (और तऽ कि कही) अमृत और मृत्यु तथा सत् और असत् सेहो हमहीं छी।
 यज्ञैरिष्ट्वा स्वर्गतिं प्रार्थयन्ते।
 तीनू वेद मे कहल गेल सकाम अनुष्ठान केँ करनिहार और सोमरस केँ पीबनिहार जे पापरहित मनुष्य यज्ञ केर मार्फत (इन्द्ररूप सँ) हमर पूजन कय केँ स्वर्गप्राप्तिक प्रार्थना करैत अछि, ओ (पुण्य केर फलस्वरूप) पवित्र इन्द्रलोक केँ प्राप्त कय केँ ओतय स्वर्गक देवतादिक दिव्य भोग सब केँ भोगैत अछि।
 क्षीणे पुण्ये मर्त्यलोकं विशन्ति।
 ओ ओहि विशाल स्वर्गलोक केर भोग सब केँ भोगिकय पुण्य क्षीण भेलापर मृत्युलोक मे आबि जाएत अछि। एहि प्रकार सँ तिनू वेद मे कहल गेल सकाम धर्मक आश्रय लैत भोग केर कामना करयवाला मनुष्य आवागमन केँ प्राप्त होएत अछि।
 अनन्याश्चिन्तयन्तो मां ये जनाः पर्युपासते।
 जे अनन्य भक्त हमर चिन्तन करैत हमरा खूब नीक सँ उपासना करैत अछि, हमरहि मे निरन्तर लगैत अछि, ओहि भक्त केर योगक्षेम (अप्राप्तक प्राप्ति और प्राप्तक रक्षा) हम वहन करैत छी।
 येऽप्यन्यदेवता भक्ता यजन्ते श्रद्धयान्विताः।
 हे कुन्तीनन्दन! जे कोनो भक्त (मनुष्य) श्रद्धापूर्वक अन्य देवतादिक पूजन करैत अछि, ओहो हमरहि पूजन करैत अछि, मुदा करैत अछि अविधिपूर्वक अर्थात् देवतादि केँ हमरा सँ भिन्न मानैत अछि।
 अहं हि सर्वयज्ञानां भोक्ता च प्रभुरेव च।
 कियैक तँ सम्पूर्ण यज्ञ केर भोक्ता और स्वामी सेहो हमहीं छी; मुदा ओ हमरा तत्त्व सँ नहि जनैत अछि, ताहि सँ ओकर पतन होएत छैक।
 यान्ति देवव्रता देवान्पितॄन्यान्ति पितृव्रताः।
 (सकामभाव सँ) देवतादिक पूजन करनिहार (शरीर छोडलापर) देवतादि केँ प्राप्त होएत अछि। पितर केर पूजन करनिहार पितरादि केँ प्राप्त होएत अछि। भूत-प्रेतक पूजन करनिहार भूत-प्रेतादि केँ प्राप्त होएत अछि। परन्तु हमर पूजन करनिहार हमरे प्राप्त होएत अछि।
 पत्रं पुष्पं फलं तोयं यो मे भक्त्या प्रयच्छति।
 जे भक्त पत्र, पुष्प, फल, जल आदि (यथासाध्य एवं अनायास प्राप्त वस्तु)-केँ प्रेमपूर्वक हमरे अर्पण करैत अछि, ओ हमरहि मे तन-मन सँ लागल अन्तःकरणवाला भक्त केर द्वारा प्रेमपूर्वक देल गेल उपहार (भेंट, चढावा)-केँ हम खा लैत छी अर्थात् स्वीकार कय लैत छी।
 यत्करोषि यदश्नासि यज्जुहोषि ददासि यत्।
 हे कुन्तीपुत्र! अहाँ जे किछु करैत छी, जे किछु भोजन करैत छी, जे किछु यज्ञ करैत छी, जे किछु दान दैत छी और जे किछु तप करैत छी, ओ सब हमरे अर्पण करू।
 शुभाशुभफलैरेवं मोक्ष्यसे कर्मबन्धनैः।
 एहि प्रकारें (हमरा अर्पण केला सँ) कर्मबन्धन सँ और शुभ (विहित) आर अशुभ (निषिद्ध) सम्पूर्ण कर्म केर फल सँ अहाँ मुक्त भऽ जायब। एना अपनासहित सब किछु हमरे अर्पण करनिहार और सब सँ सर्वथा मुक्त भेल अहाँ हमरा प्राप्त भऽ जायब।
 समोऽहं सर्वभूतेषु न मे द्वेष्योऽस्ति न प्रियः।
 हम सम्पूर्ण प्राणी सब मे समान छी। (ओहि प्राणी सब मे) नहि तऽ कियो हमर द्वेषी अछि आर नहिये कियो प्रिय अछि। मुदा जे प्रेमपूर्वक हमर भजन करैत अछि, ओ हमरहि मे अछि आर हम ओकरहि मे छी।
 अपि चेत्सुदुराचारो भजते मामनन्यभाक्।
 अगर कियो दुराचारियो-सँ-दुराचारी पर्यन्त अनन्यभक्त बनिकय हमर भजन करैत अछि तऽ ओकरा साधुए मानबाक चाही। कारण जे ओ निश्चय बहुते बढियां जेकाँ कय लेने अछि।
 क्षिप्रं भवति धर्मात्मा शश्वच्छान्तिं निगच्छति।
 ओ तत्काल (ओही क्षण) धर्मात्मा बनि जाएत अछि आर निरन्तर रहयवाली शान्ति केँ प्राप्त भऽ जाएत अछि। हे कुन्तीनन्दन! हमर भक्तक पतन नहि होएछ - एना अहाँ प्रतिज्ञा करू।
 मां हि पार्थ व्यपाश्रित्य येऽपि स्युः पापयोनयः।
 हे पृथानन्दन! जे कियो पापयोनिवाला हो तथा जे भी स्त्रिी, वैश्य और शूद्र हो, ओहो सर्वथा हमर शरण अबैछ ओ निःसन्देह परमगति केँ प्राप्त भऽ जाएत अछि।
 किं पुनर्ब्राह्मणाः पुण्या भक्ता राजर्षयस्तथा।
 जे पवित्र आचरण करयवाला ब्राह्मण और ऋषि-स्वरूप क्षत्रिय भगवान् केर भक्त हो, (ओ परमगति केँ प्राप्त भऽ जाय) एहि मे तऽ कहबाके कि अछि! ताहि लेल एहि अनित्य और सुखरहित शरीर केँ प्राप्त कय केँ अहाँ हमर भजन करू।
 मन्मना भव मद्भक्तो मद्याजी मां नमस्कुरु।
 अहाँ हमर भक्त बनि जाउ, हमरे मे मनवाला बनि जाउ, हमर पूजा करयवाला बनि जाउ और हमरे नमस्कार करू। एहि तरहें अपना-आपकेँ हमरा संग लगाकय हमरे परायण भेल अहाँ हमरा अवश्य टा प्राप्त होयब। 